Det sier Roger Skoglie, direktør i Bybanen utbygging.

Den siste tiden har BA omtalt at Avinor per i dag ikke har penger til å bygge den nye terminalen på Flesland.

Situasjonen er uavklart, og aktører som SAS har vært i møte med stortingspolitikere for å legge press på det statlige selskapet.

STOPP I BYGGINGEN

Situasjonen kan også være forkludrende for byggingen av Bybanen til Flesland. Den nye terminalen skal inkludere et underjordisk stopp.

– Klarer ikke Avinor å bygge terminalen som planlagt, stopper banen ved depotet vi er i ferd med å bygge, sier Skoglie.

Prosjektdirektør for utbyggingen av ny terminal på Flesland Alf Sognefest bekrefter at de har gitt beskjed til en rekke medvirkende bedrifter om at utbyggingen på Flesland kan bli utsatt.

VOLDSOMT PRESS

– Det handler om ryddighet og kontraktsfestede vilkår, sier Sognefest, som forteller at de føler et voldsomt press for å få utbyggingen i gang etter skjema.

– Presset føles tyngst overfor kunder, flyselskaper, andre samarbeidspartnere på flyplassen og ikke minst næringslivet på Vestlandet.

De er allerede i gang med forberedende tiltak. Et av disse er å rive to kontorbygg.

– Dersom vi river disse byggene og må utsette oppføring av nye, da vil nok ingen bygge en statue av meg på Flesland. Jeg vil nok heller bli gravd ned, sier Sognefest.

OVERSKRIDELSE PÅ HALVANNEN MILLIARD

En rekke flyplasser rundt om i Norge har planer om å bygge ut. På Gardermoen har de så langt måttet melde om en overskridelse på 1,5 milliarder kroner.

Det tilsvarer prisen for Bybanens trasé mellom Lagunen og Flesland, eller overskuddet i Avinor for 2012.

– Konsernsjef Dag Falk-Petersen i Avinor ville ikke komme med noen avklaring i BA i går, og sa at folk jobber best med litt vondt i magen. Er det riktig?

– I slike store prosjekter er det mange utfordringer. At alle blir satt på prøve kan føre til gode løsninger, svarer Sognefest.

SKAL STYRE SEG SELV

Magne Rommeteveit (Ap) tror Fleslands-saken vil løse seg.

Han minner om at Avinor er et AS som skal styre seg selv.

– Men det er gitt politiske føringer som ikke kan feiltolkes, sier Rommetveit til BA.

Som saksordfører fikk Rommetveit tverrpolitisk vedtatt at transportkomiteen «forutsetter at samferdselsdepartementet spesielt følger utviklingen på Flesland nøye, med sikte på at den nye terminalen blir realisert».

– Så jeg regner med at departementet tar opp og bruker dette i sine eiermøter med Avinor, sier Rommetveit.

– Er denne diskusjonen egentlig et symptom på en intern kamp i Avinor om pengene?

– Det er korrekt at mange prosjekter ligger i løypen, og at det må harde prioriteringer til. I den forbindelse kan vi jo nevne at Fleslands-utbyggingen faktisk er lønnsom, svarer prosjektleder Alf Sognefest.